《秋晚杂书三十首》
元代·方回

吾家一何奇，奇峰照南窗。
是为紫阳山，万木青枞枞。
上有出岫云，下有见底江。
江清云无心，伴此眉宇厖。
诗思忽飞来，时有白鸟双。
落日澹秋色，寒沟度枯杠。
归欤书屋夜，昏灯剔幽釭。
怀人良未远，遁翁生是邦。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。